[Video] Wag tydens transitorooftog doodgeskiet‘n Skermskoot uit die video. ŉ Veiligheidswag is Saterdag tydens ŉ transitorooftog in Athlone, Kaapstad doodgeskiet. Sers. Noloyiso Rwexana, woordvoerder van die polisie, het gesê die rooftog het omstreeks 09:50 op die hoek van Klipfontein- en Canieweg plaasgevind. Volgens Rwexana was die veiligheidswagte besig om kontant by verskeie kitsbanke af te lewer toe vyf verdagtes op die transitovoertuig toegeslaan het. “Twee mans, albei 44 jaar oud, is geskiet. Een van hulle is dood, terwyl die ander na ŉ hospitaal gehaas is vir behandeling,” het Rwexana gesê. “Die verdagtes het in ŉ grys Audi met ŉ onbekende bedrag kontant van die toneel gevlug.” Sy het gesê sake van moord en poging tot moord word ondersoek. Saterdag het ŉ onbekende aantal rowers ook met ŉ onbekende bedrag kontant gevlug nadat hulle ŉ transitorooftog op die R24 aan die Oos-rand uitgevoer het. Die verdagtes het plofstof gebruik om die transitovoertuig ten aanskoue van talle motoriste op te blaas. In Mokopane in Limpopo het die polisie Saterdagoggend ŉ beplande transitorooftog gestuit nadat hulle ŉ wenk van die publiek ontvang het. Die polisie het die verdagtes se voertuig op ŉ pad buite Mokopane voorgekeer en ŉ skietgeveg het ontstaan. Twee van die verdagtes is doodgeskiet en een is ernstig gewond. Twee ander verdagtes was ongedeerd en is in hegtenis geneem. Die gebruiker Police Pics And Clips het beeldmateriaal van ŉ veiligheidskamera wat die rooftog in Athlone vasgevang het op YouTube gedeel. Die video is ontstellend en nie geskik vir sensitiewe kykers nie: https://youtu.be/v8HqqD6j114